9. การควบคุมภายใน

บริษัท ที.กรุงไทยอุตสาหกรรม จำกัด (มหาชน) ได้แต่งตั้งกรรมการอิสระ 3 ท่าน
เป็นกรรมการตรวจสอบ เพื่อให้มีการกำกับดูแลกิจการที่ดี (Good Corporate Governance)
โดยทำหน้าที่

  - สอบทานรายงานการบริหารและการดำเนินงานของบริษัทฯ

  - สอบทานความน่าเชื่อถือของระบบการควบคุมภายใน

- สอบทานความขัดแย้งทางผลประโยชน์และรายการที่เกี่ยวข้อง

- สอบทานการปฏิบัติตามกฎ ระเบียบ ข้อบังคับ และนโยบายที่คณะกรรมการบริษัทฯ กำหนด

ในปี 2554 คณะกรรมการตรวจสอบ ได้มีการประชุมรวม 4 ครั้ง ซึ่งมีการพิจารณาในเรื่องที่สำคัญ
สรุปได้ดังนี้

  1. พิจารณาผลประกอบการและงบการเงินรายไตรมาสและรายปีร่วมกับผู้สอบบัญชีเพื่อนำเสนอต่อ
  คณะกรรมการบริษัทฯ พิจารณา

  2. พิจารณาและแต่งตั้งผู้สอบบัญชีของบริษัทฯ แทนผู้สอบบัญชีเดิม

3. พิจารณานโยบายบัญชีที่สำคัญของบริษัทฯ

  4. เสนอแนะแก่คณะกรรมการบริหารในด้านการควบคุมภายใน

คณะกรรมการบริษัทฯ ได้มีการประชุมร่วมกับคณะกรรมการตรวจสอบครั้งที่ 1/2555 เมื่อวันที่ 23
กุมภาพันธ์ 2555
เพื่อให้ความเห็นเกี่ยวกับความพอเพียงและความเหมาะสมของระบบการควบคุมภายในของบริษัทฯ
โดยอ้างอิง “แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์
เห็นพ้องกันว่ามีความเหมาะสมและมีข้อเสนอแนะให้มีการตรวจสอบเชิงปฏิบัติการอย่างต่อเนื่อง
มีประสิทธิผล
นอกจากนี้ยังให้มีการติดตามควบคุมการดำเนินงานเพื่อป้องกันจากการที่กรรมการหรือผู้บริหารนำทรัพย์สินของบริษัทฯ
ไปใช้โดยมิชอบหรือโดยไม่มีอำนาจ และดำเนินการแก้ไขผลจากการตรวจสอบในทุกประเด็นที่สำคัญ
โดยเฉพาะประเด็นสำคัญที่อาจกระทบต่อการปฏิบัติงาน และรายการที่เกี่ยวโยง ทั้งนี้
คณะกรรมการตรวจสอบได้มีการประเมินความเพียงพอของระบบการควบคุมภายในของบริษัทฯ 5
ด้านคือ

1.  องค์กรและสภาพแวดล้อม บริษัทฯ
    มีการจัดโครงสร้างองค์กรที่เอื้อต่อการดำเนินงานให้บรรลุเป้าหมายที่ตั้งไว้
    พร้อมทั้งมีการปรับปรุงการประเมินผลงานของพนักงานให้มีความสอดคล้องกับพฤติกรรมขององค์กรอย่างสมเหตุสมผล
    เพื่อคุณภาพทางการปฏิบัติงานที่ดียิ่งขึ้น

บริษัทฯ มีความมุ่งมั่นที่จะพัฒนากระบวนการผลิตสินค้าให้ได้ตามมาตรฐาน
และเป็นที่ยอมรับในระดับสากล รวมถึงการให้ความสำคัญอย่างมากในการดูแลสิ่งแวดล้อม
จึงเป็นเหตุให้บริษัทฯ ได้รับการรับรองคุณภาพ “ISO/TS 16949 และ ISO 14001”

บริษัทฯ กำหนดโครงสร้างการบังคับบัญชาแยกตามสายงานที่สอดคล้องกับกลยุทธ์การดำเนินธุรกิจ
และการกำกับดูแลกิจการ โดยมีแผนกตรวจสอบภายในเป็นหน่วยงานอิสระ
รายงานตรงต่อคณะกรรมการตรวจสอบ รวมทั้งได้ส่งเสริม สนับสนุน นโยบายการกำกับดูแลกิจการ
และจริยธรรมธุรกิจ ให้มีความชัดเจนโปร่งใส มีการกำหนดนโยบายและแผนการปฏิบัติงาน
คำนึงถึงความเป็นธรรมต่อพนักงาน ลูกค้า คู่ค้า รวมถึงความรับผิดชอบต่อผู้ถือหุ้น
สังคมและสิ่งแวดล้อม โดยได้จัดทำคู่มือนโยบายกำกับดูแลกิจการ และคู่มือจริยธรรมทางธุรกิจ
รวมทั้งให้จัดให้มีนโยบายรับผิดชอบต่อสังคม (CSR)
ซึ่งให้ความสำคัญกับการรักษาผลประโยชน์ของนักลงทุนและผู้มีส่วนได้ส่วนเสียทุกฝ่ายอย่างเท่าเทียมกัน
การเปิดเผยข้อมูลที่มีความถูกต้อง ครบถ้วน โปร่งใส ทันเวลา
การมีระบบควบคุมภายในที่มีประสิทธิภาพและเพียงพอ
การมีระบบบริหารความเสี่ยงที่ได้มาตรฐานและมีประสิทธิภาพ
รวมทั้งมีการจัดอบรมเพื่อชี้แจงให้พนักงานทราบ

2.  การบริหารความเสี่ยง บริษัทฯ
    ได้เล็งเห็นถึงความสำคัญของการบริหารความเสี่ยงที่มาจากทั้งปัจจัยภายนอก
    และปัจจัยภายในที่อาจจะเกิดขึ้นได้โดยคาดไม่ถึงทั้งในปัจจุบันและอนาคต
    รวมถึงเพื่อให้บรรลุเป้าหมายการมีระบบกำกับดูแลกิจการที่ดี (Good Corporate
    Governance) และปกป้องผลประโยชน์ของผู้มีส่วนได้เสียของบริษัทฯ
    จึงได้จัดทำนโยบายบริหารความเสี่ยงขึ้น
    เพื่อควบคุมและบริหารความเสี่ยงอย่างจริงจังและต่อเนื่อง

บริษัทฯ ได้มีการแต่งตั้งคณะกรรมการบริหารความเสี่ยงขึ้นตั้งแต่ปี 2552
พร้อมด้วยมีนโยบายเป็นลายลักษณ์อักษร และมีการบังคับใช้ทั้งองค์กร
รวมถึงมีการติดตามและรายงานความเสี่ยงอย่างต่อเนื่องอีกด้วย

3.  การควบคุมการปฏิบัติงานของฝ่ายบริหาร
    ฝ่ายบริหารมีการแบ่งแยกหน้าที่ความรับผิดชอบกันอย่างชัดเจน เช่น
    มีการกำหนดขอบเขตและอำนาจหน้าที่และวงเงินอนุมัติของผู้บริหารทุกระดับเป็นลายลักษณ์อักษร
    การบันทึกรายการบัญชี และข้อมูลสารสนเทศ การควบคุมดูแลการใช้ทรัพย์สินของบริษัทฯ
    ให้เกิดประโยชน์ โดยมีการแบ่งแยกหน้าที่ผู้ปฏิบัติงาน
    ผู้ติดตามควบคุมและประเมินผลออกจากกัน
    เพื่อให้เกิดการถ่วงดุลและตรวจสอบระหว่างกันอย่างเหมาะสม
    อีกทั้งยังมีการควบคุมภายในที่เกี่ยวกับระบบการเงิน โดยบริษัทฯ
    ได้จัดให้มีระบบรายงานทางการเงินเสนอผู้บริหารสายงานที่รับผิดชอบ

ในการอนุมัติการทำธุรกรรมของบริษัทฯ กับผู้ถือหุ้นใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงผลประโยชน์สูงสุดของบริษัทฯ และผู้ถือหุ้น

4.  ระบบสารสนเทศและการสื่อสารข้อมูล บริษัทฯ
    ได้จัดให้มีข้อมูลที่สำคัญเพื่อใช้ประกอบการตัดสินใจของคณะกรรมการบริษัทฯ
    โดยการจัดทำรายงานวิเคราะห์เปรียบเทียบหลักการและเหตุผล พร้อมเอกสารประกอบ
    จัดส่งข้อมูลเพื่อการศึกษาประกอบการตัดสินใจเป็นการล่วงหน้า 7 วัน และมีเลขานุการบริษัทฯ
    ซึ่งมีหน้าที่ให้คำแนะนำด้านข้อบังคับและกฎเกณฑ์ต่างๆ
    ของพระราชบัญญัติหลักทรัพย์และตลาดหลักทรัพย์ พ.ศ. 2552
    และพระราชบัญญัติบริษัทมหาชนจำกัด พ.ศ. 2535 ที่คณะกรรมการบริษัทฯ ควรทราบ
    ในส่วนของการจัดเก็บเอกสารประกอบการบันทึกบัญชีและบัญชีต่างๆ นั้น บริษัทฯ
    ได้มีการจัดเก็บไว้อย่างครบถ้วน เป็นหมวดหมู่ เพื่อความโปร่งใส
    และเพื่อเป็นข้อมูลในการปฏิบัติงาน

คณะกรรมการตรวจสอบได้พิจารณาร่วมกับผู้สอบบัญชี ผู้ตรวจสอบภายใน
และผู้ที่เกี่ยวข้องเกี่ยวกับการจัดทำงบการเงินของบริษัทฯ ทุกไตรมาส เพื่อให้มั่นใจว่าบริษัทฯ
มีการใช้นโยบายบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจรวมทั้งเปิดเผยข้อมูลอย่างเหมาะสม

นอกจากนี้ บริษัทฯ มีการพัฒนาระบบสารสนเทศอยู่เสมอ
เพื่อพัฒนาศักยภาพด้านเทคโนโลยีสารสนเทศให้มีความทันสมัยอยู่เสมออีกด้วย

5.  ระบบการติดตาม บริษัทฯ ได้มีการติดตามผลการดำเนินงานอย่างสม่ำเสมอ
    โดยมีการประชุมคณะกรรมการบริษัทฯ ในปี 2554 รวม 9 ครั้ง
    ส่วนการตรวจสอบการปฏิบัติงานตามระบบการควบคุมภายในมีขึ้นอย่างสม่ำเสมอทุกไตรมาส
    โดยผู้ตรวจสอบภายในต้องจัดทำรายงานผลการตรวจสอบ เสนอต่อคณะกรรมการตรวจสอบ
    และหากมีการตรวจพบข้อบกพร่องอันเป็นสาระสำคัญ
    จะต้องรายงานต่อคณะกรรมการตรวจสอบในระยะเวลาอันสมควร
    รวมถึงการรายงานความคืบหน้าในการปรับปรุงแก้ไขข้อบกพร่องดังกล่าวด้วย

ทั้งนี้ คณะกรรมการตรวจสอบได้ให้ความเห็นเกี่ยวกับการประเมินประสิทธิภาพ
และการควบคุมภายในของบริษัทฯ ว่าไม่มีจุดอ่อนที่เป็นสาระสำคัญ
โดยไม่พบข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน
จากการที่ทางคณะกรรมการตรวจสอบได้เคยเสนอให้มีการจัดทำแผนงานทั้งปีและติดตามวัดผลเป็นระยะ
ๆ ให้เป็นรูปธรรมมากขึ้นกว่าที่ทำอยู่นั้น บริษัทฯ ได้เริ่มดำเนินการแล้ว
และถือเป็นแนวปฏิบัติที่ดีต่อไป

การตรวจสอบภายในของบริษัทฯ จะครอบคลุมในเรื่องดังต่อไปนี้

1.  การตรวจสอบทางการเงิน (Financial Audit)

2.  การตรวจสอบการดำเนินงาน (Operational Audit)

3.  การตรวจสอบผลการปฏิบัติงาน (Performance Audit)

4.  การตรวจสอบการปฏิบัติตามกฎระเบียบ (Compliance Audit)

5.  การตรวจสอบสารสนเทศ (Information Technology Audit)